Is-settur turistiku għamel passi ta' ġgant matul dawn l-aħħar snin u ħoloq ħafna opportunitajiet ta' impjieg għaż-żgħażagħ Maltin u Għawdxin. Madankollu, kien hemm is-sensazzjoni li l-livell ta' preparazzjoni akkademika li dawn iż-żgħażagħ kienu qegħdin jingħataw ma kinitx ta' livell għoli biżżejjed biex tlaħħaq mal-evoluzzjoni ta' dan is-settur. Il-gazzetta KullĦadd ħadet il-kummenti ta' kelliem għall-Istitut għall-Istudji Turistiċi (ITS) biex tifhem aħjar x'ħidma twettqet matul dawn is-sentejn biex dawn in-nuqqasijiet ikunu korretti. L-ITS kien maqtugħ mir-realtajiet tas-settur Il-kelliem spjega li meta beda l-proċess ta' riforma tal-ITS deher ċar li din l-istituzzjoni ma kinitx għadha f'pożizzjoni li toffri t-taħriġ meħtieġ fil-kuntest turistiku ta' żmienna. "Minn diskussjonijiet varji li l-amministrazzjoni l-ġdida tal-Istitut għall-Istudji Turistiċi kellha s-sena li għaddiet man-negozji u partijiet interessati fl-industrija, u anke fi ħdan il-Ministeru għat-Turiżmu, deher li l-Istitut kien ilu snin jinqata' u jitbiegħed mill-industrija u jitlef ir-rabtiet diretti li kellu fl-industrija tat-turiżmu u l-ospitalità," qalilna l-kelliem. Huwa tenna li l-eżerċizzju ta' awditjar li sar fl-2015 mill-Kummissjoni Nazzjonali għall-Edukazzjoni Avvanzata u Ogħla, fil-fatt ikkonferma dak li l-Istitut għall-Istudji Turistiċi (ITS) u l-industrija stess kienu ilhom iħossu għal snin u konsegwentement kompla jsaħħaħ id-determinazzjoni tal-Istitut li jniedi bidla drastika fid-direzzjoni strateġika tiegħu li tirrikonoxxi l-importanza ta' verifika tal-kwalità fuq standards Ewropej fl-edukazzjoni u t-taħriġ, u wkoll l-importanza li s-settur privat illum għandu fil-formazzjoni u fl-għotja ta' taħriġ u edukazzjoni vokazzjonali. Tisħiħ akkademiku u amministrattiv "Minn meta l-amministrazzjoni kurrenti ħadet postha, mill-ewwel identifikat nuqqasijiet serji fl-istruttura maniġerjali tal-Istitut u nediet proċess li permezz tiegħu nħolqot, inbniet u ssaħħet l-istruttura maniġerjali li għandu llum l-Istitut għall-Istudji Turistiċi," spjega l-kelliem għall-ITS. Qabel sar l-eżerċizzju ta' awditjar tal-Kummissjoni Nazzjonali għall-Edukazzjoni Avvanzata u Ogħla (NCFHE), l-ITS kien diġà fassal pjan ta' azzjonijiet strateġiċi li ntlaqa' b'eloġju mill-awdituri stess u fil-fatt, l-NCFHE u l-ITS qablu li l-Istitut kellu jkompli jimxi skont dak il-pjan għax dan jindirizza l-għaxar standards imsemmijin fir-rapport. Fl-istess waqt ukoll, l-ITS beda jieħu passi biex isaħħaħ il-programmi ta' studji li joffri u jżid ir-riżors uman. Il-kelliem għall-ITS semma wkoll li l-Istitut ħa sensiela ta' azzjonijiet, fosthom reviżjoni sħiħa tal-programmi full-time li joffri, fejn qabel il-bidu ta' din is-sena skolastika (2015/2016) anke saret ħidma biex ikun hemm progressjoni inqas problematika u kkumplikata bejn programm ta' studju u ieħor, li ssarraf f'benefiċċji kemm għall-istudenti nfushom u kemm għall-industrija. Dawn kienu wkoll approvati minn strutturi għall-kwalità maħturin riċentament, jiġifieri l-Bord tal-Istudji u l-Bord għall-Validazzjoni tal-Kwalità tal-Programmi, liema strutturi wkoll inħolqu bħala parti mill-bidliet li nnotaw l-awdituri stess u li huma stess iddeskrivew bħala l-fażi fejn l-Istitut qed "jiġi ivvintat mill-ġdid". "Il-kurrikulu l-ġdid tfassal abbażi ta' tqassim bżonjuż ta' kompetenzi ewlenin, abbiltajiet settorjali u għarfien essenzjali. Din kienet fil-fatt l-ewwel darba minn meta nħoloq l-ITS li l-kurrikulu tfassal skont standards tant għoljin ta' assigurazzjoni tal-kwalità u bil-parteċipazzjoni ta' stakeholders kemm interni u kemm esterni," tenna l-kelliem. Aktar minn hekk, l-Istitut nieda wkoll Kumitat Xjentifiku li huwa magħmul mill-għaqdiet ewlenin fl-industrija tat-turiżmu u ospitalità lokali u li għandu l-għan li jgħin lill-ITS jifforma l-kurrikulu skont il-bżonnijiet kurrenti u futuri tal-industrija stess. L-evalwazzjoni tal-programmi tal-ITS illum tinkludi sehem dirett minn partijiet interessati fis-settur, filwaqt li tfassal ukoll pjan għall-assigurazzjoni tal-kwalità (quality assurance) maqbul mal-awdituri esterni u li huwa mmonitorjat permezz ta' komunikazzjoni kontinwa mal-NCFHE. Tant hu hekk, li l-ITS se jkun qiegħed jieħu sehem f'eżerċizzju ta' awditjar ieħor f'Lulju 2016 sabiex issir evalwazzjoni tal-progress li sar abbażi tal-pjan ta' azzjoni maqbul. Lejn taħriġ u tagħlim ta' kwalità ogħla Il-kelliem għall-ITS qalilna wkoll li l-maniġment eżekuttiv tal-ITS huwa impenjat mhux biex jilħaq l-ogħla livell ta' prestazzjoni f'dawk li huma standards ta' kwalità, imma wkoll li jibdel l-Istitut għall-Istudji Turistiċi f'ċentru ta' eċċellenza fit-turiżmu u l-ospitalità. Għaldaqstant, l-Istitut qiegħed ikompli jibni sħubijiet strateġiċi sabiex ikompli jtejjeb il-kwalità tal-programmi ta' studju li joffri u l-effettività tiegħu bħala istituzzjoni għal edukazzjoni u taħriġ vokazzjonali. Dan anke permezz ta' żvilupp personali u professjonali tar-riżors uman tal-Istitut. Riċentement, fil-fatt, l-ITS nieda skema innovattiva ta' sponsorships għall-istudenti li nħolqot b'kollaborazzjoni mal-Malta Hotels & Restaurants Association. Fl-istess waqt, l-ITS iffirma wkoll ftehim ta' kollaborazzjoni ma' Haaga Helia University of Applied Sciences fil-Finlandja, li hija rinomata mad-dinja u li se twassal programmi ta' żvilupp professjonali għall-istaff akkademiku tal-ITS. Dan il-ftehim fil-fatt jinkludi investiment fil-kapital professjonali tal-għalliema tal-ITS biex ikomplu jilħqu livelli ta' għarfien dejjem ogħla. "Hija proprju din il-ħidma, flimkien ma' investiment bħat-€58 miljun għal kampus ġdid u modern, u wkoll grazzi għall-appoġġ li l-Istitut qed jerġa' jirċievi mir-relazzjonijiet li qed jerġa' jibni mal-industrija li, fl-aħħar mill-aħħar, se jwasslu mhux biss għal tagħlim u taħriġ ta' kwalità imma wkoll għall-kisba ta' stat ta' eċċellenza fl-oqsma tat-turiżmu u l-ospitalità," temm jgħidilna l-kelliem għall-ITS.